Skolesport hervat: ‘Fokus is op verkeerde prioriteite’(Argieffoto/Unsplash) Daar word op die verkeerde prioriteite gefokus, meen die Suid-Afrikaanse Onderwysersunie (SAOU) nadat regulasies oor skolesport en buitemuurse aktiwiteite verslap is. Angie Motshekga, minister van onderwys, het Vrydag gewysigde Covid-19-regulasies vir skole in die Staatskoerant aangekondig. Hiervolgens mag alle skolesportwedstryde, wat kontak- en niekontaksport insluit, hervat word. “Geen mens verstaan waarom kinders sonder maskers teen mekaar mag skrum, stoei, boks en so meer nie, maar nie nader as een meter aan mekaar, met maskers aan, mag kom nie,” het Chris Kloppers, uitvoerende hoof van die SAOU, gesê. Kloppers meen daar word op die verkeerde prioriteite gefokus terwyl die akademie ten gronde gaan. Die aangepaste regulasies geld vir alle skole en is onmiddellik van krag. Dit sluit in dat alle skolesportwedstryde, liggaamsopvoeding, buitemuurse aktiwiteite en interskole-, distriks- en nasionale skolesporttoernooie hervat mag word. Daar word egter nie toeskouers toegelaat nie en dit is onderhewig aan die nakoming van higiëne en veiligheidsmaatreëls om Covid-19 en die verspreiding daarvan te voorkom. Maatreëls vir die handhawing van sosiale afstand moet ook by byeenkomste nagekom word. Die getal mense by byeenkomste, onder wie deelnemers, skeidsregters, beoordelaars, tegniese beamptes, vrywilligers, mediese personeel, media- of uitsaaispanne en stadionwerkers, word beperk tot ŉ maksimum van 250 mense vir binnenshuise plekke en ŉ maksimum van 500 mense vir buitemuurse plekke. In ŉ lokaal of perseel wat te klein is om 250 mense binnenshuis of 500 mense buite te bevat, mag hoogstens 50% van die kapasiteit opgeneem word, met streng nakoming van gesondheidsprotokol en maatreëls vir sosiale afstand.